b"\n_START_ARTICLE_\nTakapoto\n_START_SECTION_\nGeografia\n_START_PARAGRAPH_\nT\xc3\xa9 una forma ovalada de 20\xc2\xa0km de llarg i 6 d'ample, amb una superf\xc3\xadcie emergida de 13\xc2\xa0km\xc2\xb2 m\xc3\xa9s 10\xc2\xa0km\xc2\xb2 d'esculls. La llacuna interior de 81\xc2\xa0km\xc2\xb2 \xc3\xa9s tancada sense cap pas practicable a l'oce\xc3\xa0, per\xc3\xb2 l'aigua es renova per canals submarins i resulta bastant salada._NEWLINE_La vila principal \xc3\xa9s Fakatopatere, situada a l'illot m\xc3\xa9s gran on hi ha tamb\xc3\xa9 un aer\xc3\xb2drom. La poblaci\xc3\xb3 total era de 521 habitants al cens del 2002. Les activitats principals s\xc3\xb3n la pesca, la producci\xc3\xb3 de copra i el cultiu de perles. En aquest atol es troba la m\xc3\xa9s c\xc3\xa8lebre de les ostres de perla negra, la pinctada margaritifera.\n_START_SECTION_\nHist\xc3\xb2ria\n_START_PARAGRAPH_\nEl nom Takapoto vol dir \xc2\xabment\xc3\xb3 curt\xc2\xbb, per ser de dimensions una mica m\xc3\xa9s petites que Takaroa. S'hi troben m\xc3\xa9s de 22 maraes, antics temples polinesis. Un dels m\xc3\xa9s destacats es troba a l'entrada de Fakatopatere on antigament una jove era sacrificada cada cinc anys al d\xc3\xa9u Matapo. Va ser anomenat Sondre Grondt (Sense Fons) per Jacob Le Maire (1616), Schadelijk (Perniciosa) per Jacob Roggeveen (1722) i Spiridoff per Otto von Kotzebue (1816)."